6.4.2022
EL
Επίσημη Εφημερίδα της Ευρωπαϊκής Ένωσης
C 152/195
3.8.
Επιπλέον, η προώθηση δεξιοτήτων, γνώσεων και στήριξης σε επίπεδο γεωργών και διαχειριστών δασών μπορεί να ενισχύσει την εφαρμογή νέων βιώσιμων πρακτικών και ρηξικέλευθων τεχνολογιών (π.χ. γεωργία ακριβείας, γεωργία ελεγχόμενης κυκλοφορίας, αποτελεσματική διάθεση των αποβλήτων, μείωση ή αποφυγή της χρήσης χημικών φυτοφαρμάκων, διατήρηση της γενετικής ποικιλομορφίας στη γη κ.λπ.).
Η ΕΟΚΕ επικροτεί την πρόθεση της Επιτροπής να προτείνει ένα κανονιστικό πλαίσιο για τις απορροφήσεις άνθρακα στον γεωργικό τομέα.
3.9. Απαιτείται συντονισμένη δράση σε παγκόσμιο επίπεδο για να διασφαλιστεί η ταχεία και αποτελεσματική αντιμετώπιση της κλιματικής αλλαγής.
Όπως αναφέρει η έκθεση (9) της Διακυβερνητικής Επιτροπής για την Αλλαγή του Κλίματος (IPCC) του 2021, υπάρχουν επιστημονικά στοιχεία που αποδεικνύουν ότι οι πρόσφατες συχνές καταστροφές στην Ευρώπη συνδέονται σαφώς με τις θερμότερες κλιματικές συνθήκες και την αύξηση των εκπομπών αερίων του θερμοκηπίου.
Επιπλέον, η έκθεση διευκρινίζει ότι η επίδραση του ανθρώπου οδήγησε στην άνοδο της θερμοκρασίας με ρυθμούς πρωτοφανείς, τουλάχιστον κατά τα τελευταία 2.000 χρόνια.
Συνεπώς, η ΕΟΚΕ θεωρεί ότι ο στόχος της ΕΕ πρέπει να συμπληρωθεί με στοχευμένες και αποτελεσματικές δράσεις σε διεθνές επίπεδο για τη διασφάλιση της παγκόσμιας συμμετοχής, τον δίκαιο επιμερισμό των βαρών και τον θεμιτό ανταγωνισμό. 4.
Ειδικές παρατηρήσεις 4.1.
Η δέσμη νομοθετικών μέτρων «Fit for 55» αντιπροσωπεύει ένα εξαιρετικό και φιλόδοξο βήμα και αποδεικνύει για άλλη μια φορά ότι η ΕΕ πρωτοστατεί στην καταπολέμηση της κλιματικής αλλαγής.
Αποτελεί επίσης ενδεδειγμένο θέμα συζήτησης πριν από την 26η διάσκεψη των Ηνωμένων Εθνών για την κλιματική αλλαγή στη Γλασκόβη, κατά την οποία η ΕΕ θα πρέπει να προσπαθήσει να πείσει τον υπόλοιπο κόσμο ότι επείγει να αναληφθούν παρόμοιες δράσεις.
Η ΕΟΚΕ επισημαίνει ότι η συντονισμένη παγκόσμια αντίδραση είναι ο μόνος αποτελεσματικός τρόπος για την αντιμετώπιση της κλιματικής αλλαγής, και ότι η συνεργασία με τους εταίρους μας στο πλαίσιο της G7, της G20 και άλλων διεθνών οργανισμών είναι η πορεία που πρέπει να ακολουθηθεί στο μέλλον. 4.2.
Η απώλεια γεωργικής γης λόγω της υποβάθμισης του εδάφους, της αστικοποίησης και της εγκατάλειψης αποτελεί σύνθετο πρόβλημα σε όλα τα κράτη μέλη εδώ και πολλά χρόνια.
Ο σχεδιασμός της χρήσης γης είναι θεμελιώδης για τη βιώσιμη ανάπτυξη της ΕΕ και η ΕΟΚΕ ζητεί να δοθεί ιδιαίτερη έμφαση στην αποδοτική χρήση των φυσικών πόρων, ιδίως επειδή η γη αρχίζει να σπανίζει λόγω της αύξησης του πληθυσμού.
Η ΕΟΚΕ έχει ήδη προτείνει ένα συνεκτικό πλαίσιο της ΕΕ για την προστασία της γεωργικής γης (10). 4.3.
Προκειμένου να αυξηθεί η παραγωγικότητα και η αποθήκευση διοξειδίου του άνθρακα στον γεωργικό τομέα, η ΕΟΚΕ ζητεί την ευρεία προώθηση και στήριξη βιώσιμων γεωργικών πρακτικών, όπως η αμειψισπορά, η ανάκτηση οργανικών αποβλήτων, η γεωργία ακριβείας κ.λπ.
Επίσης, θα πρέπει να παρέχονται στους γεωργούς οι απαιτούμενες ευκαιρίες χρηματοδότησης, καθώς και επικαιροποιημένες πληροφορίες σχετικά με τις βέλτιστες γεωργικές πρακτικές και τις δυνατότητες βελτίωσης της ποιότητας του εδάφους.
Τέλος, η διαχείριση της γης πρέπει να πραγματοποιείται με προσοχή σε όλα τα κράτη μέλη, διασφαλίζοντας τη σωστή ισορροπία μεταξύ ανταγωνιστικότητας και βιωσιμότητας. 4.4.
Τον Μάρτιο του 2021, η Ευρωπαϊκή Επιτροπή δημοσίευσε σχέδιο δράσης για τη βιολογική παραγωγή (11) με σκοπό να βοηθήσει τα κράτη μέλη να επιτύχουν τον στόχο της καλλιέργειας του 25 % των γεωργικών εκτάσεων με βιολογικό τρόπο έως το 2030.
Η ΕΟΚΕ τονίζει τη σημασία της αύξησης της βιολογικής γεωργίας, η οποία θα αποτελούσε τεράστιο άλμα για τον γεωργικό τομέα όσον αφορά τη μείωση των εκπομπών αερίων του θερμοκηπίου και τη διατήρηση της βιοποικιλότητας.
Η ΕΟΚΕ επισημαίνει επίσης ορισμένες άλλες επιλογές για τη μείωση του κινδύνου κατάληψης της γης, όπως η αγροοικολογία, η αγροδασοπονία, η μόνιμη καλλιέργεια, η καλλιέργεια χωρίς όργωμα κ.λπ. 4.5.
Τα αριθμητικά στοιχεία δείχνουν ότι η καύση βιομάζας έχει διπλασιαστεί από το 2000 και ότι το ήμισυ του συνόλου της υλοτομημένης ξυλείας καίγεται για την παραγωγή ενέργειας (12).
Η ΕΟΚΕ πιστεύει ότι αυτή η αρνητική πίεση στα δάση οδήγησε στην πρόσφατη μείωση της παγίδευσης του διοξειδίου του άνθρακα και θεωρεί ότι, παρά τον εξαιρετικά σημαντικό ρόλο της προερχόμενης από την ξυλεία βιοενέργειας και άλλων ειδών βιοενέργειας, η χρήση τους θα πρέπει να επιδιώκεται μόνο όταν η βιομάζα παράγεται με βιώσιμο τρόπο.
Επιπλέον, η ΕΟΚΕ έχει ήδη αναφέρει ότι «για να αποφευχθεί η υπονόμευση της περιβαλλοντικής ακεραιότητας, οι εκπομπές από καύσιμα από άλλους τομείς δεν θα πρέπει να αντισταθμίζονται από τις δασικές δεξαμενές κατά τρόπο που θα μπορούσε να μειώσει τη διαθεσιμότητα του ξύλου για χρήσεις στη βιοοικονομία» (13). 4.6.
Η ΕΟΚΕ επισημαίνει ότι η εισαγωγή βιομάζας συνοδεύεται από συγκεκριμένους συναφείς κινδύνους οι οποίοι δεν καλύπτονται από τον κανονισμό της ΕΕ.
Ως εκ τούτου, απαιτούνται ευρείες διεθνείς συμφωνίες για τη διασφάλιση ισότιμων όρων ανταγωνισμού στην ενιαία αγορά, ενώ η εμπορική πολιτική της ΕΕ θα πρέπει να συμβάλλει στην αποτροπή των εισαγωγών βιομάζας που προκαλούν αποψίλωση των δασών στις χώρες προέλευσης.
(9) (10) (11) (12) (13)
IPCC — AR6 Climate Change 2021: The Physical Science Basis [Έκτη έκθεση αξιολόγησης (AR6) της IPCC με θέμα Κλιματική αλλαγή 2021: τα δεδομένα των φυσικών επιστημών].
Γνωμοδότηση της ΕΟΚΕ με θέμα «Χρήση της γης για τη βιώσιμη παραγωγή τροφίμων και τις οικοσυστημικές υπηρεσίες» (ΕΕ C 81 της 2.03.2018, σ. 72).
Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με σχέδιο δράσης για την ανάπτυξη της βιολογικής παραγωγής, COM(2021) 141 final.
Forests sacrificed for EU climate policy (Δάση που θυσιάζονται στον βωμό της πολιτικής της ΕΕ για το κλίμα) Γνωμοδότηση της ΕΟΚΕ με θέμα «Επιμερισμός των προσπαθειών στο χρονικό πλαίσιο έως το 2030 και ο τομέας της χρήσης γης, της αλλαγής της χρήσης γης και της δασοπονίας (LULUCF)» (ΕΕ C 75 της 10.3.2017, σ.
103).